15 Sekolo sa Bodiredi sa Puso ya Modimo. Carey Barber yo o neng a direla kwa ntlokgolo kwa Brooklyn, New York o gopola jaana: “Mo bosigong jwa Mosupologo, Tlhakole 16, 1942, banna botlhe ba e leng maloko a lelapa la Bethele ya Brooklyn, ba ne ba lalediwa go ikwadisa mo go se moragonyana se neng sa itsiwe e le Sekolo sa Bodiredi sa Puso ya Modimo.” Mokaulengwe Barber yo morago fela thata a neng a nna leloko la Setlhopha se se Laolang, o ne a tlhalosa sekolo seno e le “nngwe ya diphitlhelelo tse di tlhomologileng thata tsa kafa Jehofa a dirisanang ka gone le batho ba gagwe mo motlheng wa gompieno.” Sekolo seno se ne sa atlega thata mo go thuseng bakaulengwe go tokafatsa bokgoni jwa bone jwa go ruta le jwa go rera, mo e leng gore go simologa ka 1943, ka bonya ka bonya bukana ya Course in Theocratic Ministry, e ne ya newa diphuthego mo lefatsheng lotlhe. Makasine wa Watchtower wa June 1, 1943, o ne wa re Sekolo sa Bodiredi sa Puso ya Modimo se ne se diretswe go thusa batho ba Modimo gore “ba ithapise go nna basupi ba ba botoka mo go boleleng Bogosi phatlalatsa.”—2 Tim. 2:15.